Document ID: 32007D0031

KOMISIJAS LĒMUMS
(2006. gada 22. decembris),
ar ko nosaka pārejas pasākumus attiecībā uz tādu dažu gaļas un piena nozares produktu sūtīšanu no Bulgārijas uz pārējām dalībvalstīm, uz kuriem attiecas Eiropas Parlamenta un Padomes Regula (EK) Nr. 853/2004
(izziņots ar dokumenta numuru K(2006) 7029)
(Dokuments attiecas uz EEZ)
(2007/31/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Bulgārijas un Rumānijas Pievienošanās līgumu un jo īpaši tā 4. panta 3. punktu,
ņemot vērā Bulgārijas un Rumānijas Pievienošanās aktu un jo īpaši tā 42. pantu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), jo īpaši tās 9. panta 4. punktu,
tā kā:
(1)
Eiropas Parlamenta un Padomes 2004. gada 29. aprīļa Regulā (EK) Nr. 852/2004 par pārtikas produktu higiēnu (2) izklāstīti vispārējie noteikumi pārtikas apritē iesaistītiem tirgus dalībniekiem par pārtikas produktu higiēnu, pamatojoties uz riska analīzes un kritisko kontrolpunktu principiem. Regulā noteikts, ka pārtikas apritē iesaistītiem tirgus dalībniekiem jāievēro strukturālās prasības, kas pamatojas uz minētajiem principiem. Eiropas Parlamenta un Padomes 2004. gada 29. aprīļa Regula (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (3), papildina Regulas (EK) Nr. 852/2004 noteikumus. Noteikumi, kas minēti Regulā (EK) Nr. 853/2004, paredz arī īpašas prasības attiecībā uz gaļas un piena pārstrādes uzņēmumiem.
(2)
Saskaņā ar Pārtikas un veterinārā biroja (PVB) gūtajiem rezultātiem vizītē, kas notika Bulgārijā no 2006. gada 27. novembra līdz 1. decembrim, daži gaļas un piena nozares pārstrādes uzņēmumi neatbilst Regulas (EK) Nr. 852/2004 un (EK) Nr. 853/2004 noteikumiem.
(3)
Turklāt pašreizējā izsekojamības sistēma Bulgārijā pietiekami neatbilst valsts vajadzībām apstākļos, kad tās teritorijā ir ievesta gaļa no trešām valstīm, gaļa, kas iegūta Bulgārijā pirms 2007. gada 1. janvāra, un svaigpiens, kas neatbilst minēto regulu prasībām.
(4)
Ņemot vērā pašreizējo situāciju Bulgārijā, ir lietderīgi noteikt pārejas posma pasākumus attiecībā uz dažiem gaļas un piena nozares produktiem.
(5)
Pārejas periodā jāizvērtē situācija visos gaļas un piena nozares pārstrādes uzņēmumos, lai nodrošinātu pārkārtošanās procesa pabeigšanu noteiktos uzņēmumos, un to, ka tie atbilstu Kopienas prasībām. Turklāt izsekojamības sistēma ir jāuzlabo, lai tā atbilstu Kopienas standartam.
(6)
Pārejas periodā ir jānosaka aizliegums dažu gaļas un piena nozares produktu sūtīšanai no Bulgārijas uz pārējām dalībvalstīm. Tomēr ir lietderīgi paredzēt atkāpi dažiem pārstrādes uzņēmumiem atbilstīgi Kopienas tiesību aktiem, lai eksportētu minētos produktus Kopienā pirms 2007. gada 1. janvāra, ņemot vērā minētajiem uzņēmumiem pieejamās garantijas.
(7)
Pārejas periods, kas noteikts šajā lēmumā, nedrīkst būt ilgāks par vienu gadu. Minētā perioda beigās situācija Bulgārijā gaļas un piena nozarē ir jāpārskata, jo īpaši ņemot vērā 2007. gada janvārī PVB paredzēto jauno pārbaužu rezultātus.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Šo lēmumu piemēro tiem gaļas un piena nozares produktiem, kas minēti Regulas (EK) Nr. 853/2004 III pielikuma sadaļās:
a)
I sadaļa (mājas nagaiņu gaļa);
b)
II sadaļa (mājputnu un zaķveidīgo gaļa);
c)
III sadaļa (saimniecībā audzētu medījamo dzīvnieku gaļa);
d)
IV sadaļa (savvaļas dzīvnieku gaļa);
e)
V sadaļa (maltā gaļa, gaļas izstrādājumi un mehāniski atdalīta gaļa);
f)
VI sadaļa (gaļas produkti); un
g)
IX sadaļa (svaigpiens un piena produkti).
2. pants
1. Lēmuma 1. pantā minētos produktus (“produkti”) no Bulgārijas uz pārējām dalībvalstīm nesūta.
2. Saskaņā ar Direktīvu 89/662/EEK un jo īpaši tās 3. pantu dalībvalstis nodrošina, ka dalībvalstu starpā nenotiek minēto produktu tirdzniecība.
3. pants
Atkāpjoties no 2. panta 1. punkta, dalībvalstis atļauj tirgot tos produktus, kas ir iegūti pārstrādes uzņēmumā, kas minēts pielikuma sarakstā, nosakot, ka produktiem ir:
a)
attiecīgo pārstrādes uzņēmumu Kopienas veselības marķējums vai identifikācijas marķējums, kā norādīts Regulas (EK) Nr. 853/2004 5. panta 1. punkta a) un b) apakšpunktā;
b)
pievienots dokuments, kurā saskaņā ar Regulas (EK) Nr. 854/2004 (4) 14. pantu ir Bulgārijas kompetentās iestādes apliecinājums:
“Produkti atbilst Komisijas Lēmumam 2007/31/EK galīgais variants”.
4. pants
Šo lēmumu piemēro saskaņā ar Bulgārijas un Rumānijas Pievienošanās aktu un no tā spēkā stāšanās dienas.
To piemēro līdz 2007. gada 31. decembrim.
Šo lēmumu pārskata pirms minētā datuma, jo īpaši ņemot vērā 2007. gada janvārī PVB veikto jauno pārbaužu rezultātus.
5. pants
Šis lēmums ir adresēts dalībvalstīm.
Briselē, 2006. gada 22. decembrī

Labels: 17
0
3
7
18
15